Др Љубиша Р. Митровић, професор емеритус

Београд, 20. јуни 2021.

Слово на Скупштини ССД

ПЛЕДОАЈЕ ЗА СКИДАЊЕ СТИГМИ О „СУМЊИВОМ ЛИЦУ“ И „КОРИСНОМ ИДИОТУ“ СА ЈЕДНЕ ПРОФЕСИЈЕ[[1]](#footnote-1)

**(Маргиналије о етици позива социолога)**

**Р е ч з а х в а л н о с т и**

Поштовано Председништво,

Драге колегинице и колеге!

Дозволите ми да се, најпре, захвалим Департману за социологију, НН Већу о и управи Филозофског факултета Универзитета у Нишу, који су ме кандидовали за ову високу награду, као и Жирију Српског социолошког друштва, који је донео одлуку о избору. Морам изразити искрено задовољство што сам почаствован овом наградом. То је највише признање које додељује наше Удружење и оно носи часно име доајена и великог научника академика Радомира Лукића, једног од главних родоначелника/утемељивача социологије у нас и првог председника Удружења социолога Србије; несумњиво најблиставијег нашег ума друге половине ХХ века, теоретичари друштва и *народног социолога* (како је о њему писао колега Влада Милић, алудирајући на Лукићеву антејску везаност за село, своју земљу и свој народ).

Драго ми је, што ми се ово признање додељује управо у јубиларној педесетој годишњици од оснивања Филозофског факултета Универзитета у Нишу и студијске групе за социологију, на којој сам провео читав свој радни век: од асистента до редовног професора и професора емеритуса. Да узгред напоменем, Комисију за писање извештаја о мом избору у звање редовоног професора 1988. године, чинили су: академик Радомир Лукић и редовни професори Михаило Поповић и Петар Козић. Хвала им и нека им је вечна слава и спокој у рајским пољима.

Хвала и мојим драгим професорима са студијске групе за социологију Филозофског факултета Универзитета у Београду, од којих смо много научили: а пре свега - да социологија није рутинска професија, већ критичко-хуманистички позив и еманципаторска борбена дисциплина. Хвала и другим колегама и пријатељима који су подржавали мој рад и веру у радост стварања и мој животни избор и пројект: перманантно такмичарство са својим могућностима у развоју своје личности и професионалном стваралаштву. Хвала свим члановима моје породице, а посебно супрузи Светлани, на стрпљењу и жртвовању: да се у миру успешно борим са својим стваралачким немирима који ме, хвала Богу, још увек нису напустили.

Гете је, у свом разговору са Екерманом, личним сектретаром, између осталог, саопштио тајну формулу тајне свог успеха: „Нећу да се жалим на свој живот. Али, уствари, он није био ништа друго до труд и рад... *Моја права срећа биле су моје песничке тежње и моје стваралаштво*... Они су заслужни за развитак мојих продуктивних снага.“

Сличном парафразом ове девизе могао бих, аутоаналитичком рефлексијом, да објасним свој развојни интелектуални пут - од сувопланинског сељачета из врта Никете Ремезијанског до мог посланства и части у социологији данас. Јер су, управо, ти различити облици стваралаштва (овде мислим на поезију и науку са којима сам друговао), својим унутрашњим дијалогом и такмичарством укрштањем/прожимањем и преливањем, богатили моју имагинацију, истраживачку, сазнајну и изражајну моћ. Они су обликовали моју личност и моје дело. Њима дугујем једно Велико Хвала!

\*

**Маргиналије за обнову позива социолога (*Молитва за душу социолога*)**

Своју беседу о деонтологији позива социолога почећу можда мало необично, легендом о доктору Фаусту, која је послужила као инспирација Гетеу (великом песнику и научнику) да напише генијални драмски спев.

Имао сам ту част да, као управник новооснованог Института за социологију, почетком 80-тих година предводим нашу научну делегацију ради учешћа на мешународном научном скупу *О улози научно-техничке интелигенције у социјализму*, који се одржавао на Универзитету у Именауу (ДДР) и да обиђем у Вајмару Гетеову, сада музеј-кућу: у којој су изложена бројна његова књижевна али и научна дела. Гете је био велики заљубљеник у природне науке, посебно у ботанику.

*Лајтмотив Гетеовог „Фауста“ илуструје вечити сукоб између моћи и знања*. Свемоћни је бог, као кочијаш космичког брода, да л` из сујете или страха унајмио Мефиста/Ђавола, да искушава Фауста, научника и философа, да проверава његову оданост. Драматуршки заплет и расплет вам је познат.

Фауст је надмудрио Ђавола, али и остао веран Истини, а то значи: самом себи, свом позиву; да не напушта посланство свога духа; страст да истражује све загонетке свемира, звезда, природе, друштва, човека, филозофије, науке и уметности и верује у моћ човековог избора и слободе. Јер, свака теорија је сива, а зелено је дрво живота које треба изнова сазнавати. Пред тим искушењем налазе се данас и наша сабраћа и сестре по позиву: социолози и социолошкиње.

*Живимо у ери суровог светског поретка* и његових локалних компрадора, газди-извођача туђих радова, нових слугана и вазала глобалног мегакапитала, који би да наметне нову веру; нову вулгату у лику метасоцијалног дискурса, тржишног фундаментализма и принцип „профит изнад човека“, философију постмодреног релативизма и политичке коректности, да обзнани долазак доба постистине и спектакла, хлеба и игара. Свеопште проституције части и образа: да лаж прогласи истином, а свемоћно господство капитала и политике вечним.

У таквом хаосу и глобалном зверињаку и социолози, као експерти за проблеме друштва и развоја, данас живе разапети између фаустовске страсти за сазнавањем истине и тартифовских рачуна, између Минерве и Мамона.

До јуче су свемоћне политбирократе, које су појам власти приватизовали/монополисали, измешали и заменили са „темељним појмом отаџбине“ (Набоков), социологе третирали као „*сумњива лица*“, која истином и критиком подривају поредак једноумља и моћ кочијаша монопартијске државе. Данас их нови силници сматрају припитомљеним керберима система капитал-моћи, *корисним идиотима* неоколонијалне политбирократије и компрадорске буржоазије. Па бирајте, између та два зла што год хоћете!

*А социолог би, фаустовски речено*: уместо да изиграва дворску луду и будаласту пудлицу транзиционој номенклатури, да изабере себе, свој пут: да одбрани истину, посланство и част позива свог. Да уместо у сенке у светлост гледа: да истражујући многолики комплексни свет друштва, својих резултата се не стиди и не боји!

Он би, иза позоришних и циркуских кулиса законодаваца, политобирократа и очаравајуће реторике савремених доксозофа и идеолога, да изнова открива тајне друштва, друштвености и човека; да повезује емпирију и теорију и дрво сазнања чини вечно зеленим и зрелим. Да, резултатима својих научних истраживања - враћа наду у човека, одрживи развој, слободу, мир и будућност човечанства.

За социолога „појам партија и олигархија никад се не римује са појмом народ и слобода“; нити је друштво дар богова и вођа, већ самопроизвод акција друштвених покрета као актера, чија ватра букти иза поретка институција који они стварају и мењају својим делањем.

*И сада, када пандемија COVID-19 као глобална „фуга смрти“,* попут црног косца даноноћно коси планетом, а гробари се такмиче са крематоријумима индустрије смрти да отпреме у вечна хадска поља на милионе жртава, сетих се *поруке Џона Дона* „И стога не питај / за ким звоно звони, / оно звони / за тобом!“ Она одјекује потресно и дубоко истинито.

Звоно звони за тебе, за нас, за оне који долазе иза нас:

*То су „сигнална светла“ и за социологе*, да уместо ламента о демисији, својим истраживањима/студијама *обнове позив социолога као борбене дисциплине* (Бурдије). Време је да човечанство врати душу своју - глобалне солидарности - коју су му ковачи/трговци лажног прогреса - украли и продали ђаволу.

*Време је да се и социолози врате посланству свог позива;* да непристрасно истражују истине о друштву, да се не баве лакирањем и пропагандом под скутом нових владара и вазала. Јер, како поручи Ајнштајн: политика је за тренутак, а једначина за вечност.

*Време је да више верују свом позиву и знању, него ли стању на банкомату*. Зато следите смело фаустовску страст за истином као леком и спасењем. Онако како је велики Буда поручио својим следбеницима: „*Будите светиљка самоме себи, да бисте светлост даривали другима*.“ А даривање је права мера наше друштвености и људскости, наше победе над егоизмом и равнодушности. Стога, истраживање истине у социологији никад не раздвајајте од трагања за путевима Доброте и Слободе (Волерстин).

\*

У *савремености* видна је *тенденција маргинализације друштвено-хуманистичких наука*. Она је израз постварене логике начина производње и доминантних интереса актера социјалне детерминације, али и владајућих тероијско-методолошких оријентација у академској и примењеној науци. Таква тенденција *посебно је карактеристична у савременој социологији и политикологији које су утемељене на неопозитивизму и функционализму*. У њима као да човека као актера нема. Слично је и са друштвом, које је расуто или редуцирано на мрежу улога и положаја институционалног поретка. Суочени смо са феноменом *социологије без друштва и човека*. Отуда критика ове појаве као дехуманизације социологије, као науке и најава доба постсоциологије и демисије позива социолога.

Све се више актуелизује питање: *шта нам ваља чинити* - да се врати „душа“ социологији, њен антрополошки и хуманистички идентитет и карактер? По мени, то значи да се, у нашем позиву и истраживањима, никад не сме заборавити на човека/појединца. Иза истраживања институција, организација, динамике група, категорија, класа и покрета, мрежа, структура и карактера друштвених односа - на макро-мезо- и микронивоу - увек изнова треба тражити и пронаћи, поред друштва и човека. Речју, истраживање детерминизма друштвеног контекста, било на глобалном или локалном нивоу, не сме да „прогута“ човека и да га учини невидљивим. Такав налог произилази из духа *Милсове* социолошке радионице, његовог схватања *социолошке имагинације* у кључу радикалне рефлексивне, критичко-хуманистичке и еманципаторске социологије.

*Рекао бих: да нам је данас прекопотребан*, *неопходан повратак аутентичном социолошком становишту*, а кога не можемо освојити без рехабилитације теоријско-методолошког начела тоталитета и нове мултицисциплинарне сарадње социологије са философијом, антропологијом, културологијом... Садашња доминација методолошког индивидуализма, у лику вулгарног неопозитивизма, осиромашује и редукује поље социолошких истраживања доминацијом квантитативних техника истраживања: из чијег видног поља је изгубљен не само човек, већ и комплексно поље друштвености, стварни карактер друштвених односа. Сводећи социологију на „социјалну геометрију“ социјалну метрологију, у свом квантофренијском техничком заносу, и оптимизму, као да се заборавило да је социологија комплексна глобална наука о друштву, човеку и култури. Социолошки занат, у таквом методолошком кључу, већ данас, а сутра још више, преузеће статистичари, информатичари и програмери. Иза света њихових једначина, коефицијената, модела и графикона: човек ће остати само пуки објект (алгоритам, просечна вредност ..., медијана..., индекс...), док ће читалачки публикум, попут Диогена, усред дана са свећом узалуд трагати за човеком! Њега ће, изгледа, изнова проналазити више у књижевности и уметности, уместо у *науци*.

Наизглед парадоксално, али је тачно! Уосталом, сетимо се Марксове опаске - да је више сазнао о својој епохи, карактеру друштвеног времена, из романа Балзака, него ли из дела научника - историчара рестаурације свог времена. Слично се може рећи и за литерарно-сазнајну етносоциолошку вредност романа Иве Андрића, када су у питању Босна и Балкан. Све то открива динамичан и комплексан однос између науке и других облика сазнајне, литерарне и симболичке моћи.

Уз сав респект према делу професора *Владе Милића*, тог великог монаха - научника, утемељивача методологије социолошких истраживања, социологије сазнања и социологије науке у нас, који нас је учио да се у науци морамо служити научним дискурсом, јер су наводно литерарне метафоре и аналогије клизаве и непрецизне.; управо сам ових дана ишчитавао заветну књигу *Зигмунта Баумана, Каква корист од социологије? Или Како се бавити социолгијом?* у којој овај аутор објашњава зашто нам је социологија потребна ако желимо да живимо животом вредним живљења. Врста социологије за коју се он залаже, да је „корист“ нешто више од економског успеха, а „знање“ је нешто више од прикупљања чињеница. У њој Бауман рехабилитује и афирмише хеуристичку улогу метафора у науци, као својеврсну извиђачку претходницу у детектовању/маркирању и најави нових појава које су у процесу настајања, чије ће значење наука тек истражити у будућности. У овом контексту, он критикује тенденцију што је током своје историје социологија била деградирана на просто гомилање података, неправедно подвргнута фетишкој логици квантитета и упрегнута у службу менаџерске класе. Отуда је неопходно социологију вратити као непосредни дијалог са свакодневним искуством људи који чине једно друштво. У том смислу, за *Баумана*, метафоре нису само литерарне алатке, већ и део когнитивне стратегије, а њихово коришћење и ствар етичког избора: то је одлука да се преузме одговорност за рад социолога и чин заузимања моралног става према својој професији и њеним потенцијалним корисницима. Насупрот доминантним тенденцијама у савременој социологији, Бауман нуди алтернативну визију социологије, која предност даје комуникацији, људском субјекту, моралној вредности, критичком дијалогу и људском животном искуству. Он сматра да је могуће темељно преуређење социологије: да се од науке и технологије неслободе претвори у науку и технологију слободе, да се успостави као културна политика у служби људске слободе, а управо то се може постићи критичким дијалогом који поштује принципе „неформалности“, „оворености“ и „сарадње“.

Не запостављајући истраживање глобалних проблема савремености, наша социологија се мора професионално и смело суочити са - *неким отвореним и кључним питањима, са изучавањем нових проблемских поља, која траже истраживање и дебату у социолошкоји и шире научној академској заједници Србије*, а то су:

1. *Преиспитивање страгегије развоја и модела управљања у нас и израде пројеката јавне политике и редефинисања њихових актера* (која је социјална цена садашње хибридне стратегије развоја - мешавине неолиберализма и аутократског монопартијског дирижизма, које су последице по економију, друштво, културу, геополитику и будућност Србије? Шта нам ваља чинити: на њиховом редефинисању: који је могућ програмски модел нове стратегије и модела развојаи управљања);
2. *Улога/позив и одговорност науке и универзитета, интелигенције и интелектуалаца у процесима транзиције савременог друштва Србије* (са посебним освртом на стање друштвено-хуманистичких наука и потребу демаргинализације њиховог положаја и улоге, проблем аутономије њиховог рада, њиховог статуса, третмана и улоге као капиталног развојног ресурса и културног добра: однос основних и примењених наука, образовања и науке, проблем научног подмлатка, узроци и послеице „одлива мозгова“, проблеми финансирања научних истраживања и коришћења њихових резултата. Прилози за редефинисање стратегије и научне политике у Србији);
3. *Проблеми демографске обнове - као национално и развојно питање Србије*;
4. *Људска права, аутономија и инеграција етничких група и питање суверенитета националних држава у ери глобализације*;
5. *Преиспитивање стања у и проблема култури у ери транзиције у Србији и редефинисање модела културне политике* (разапетост између ретрадиционализације и модернизације; потрошачки хедонизам и његови контраефекти на васпитање личности и развој друштва...; улога мас-медија и нови облици њихове зависности и злоупотребе;
6. *„Одлив мозгова“ и однос према нашој дијаспори, могућности циркуларне мобилности* (значај/бенефит од коришћења њених иновативно-кредитних потенцијала за развој Србије и промену њеног имиџа у свету);
7. *Друштвене и регионалне неједнакости и сукоби у Србији и путеви њиховог разрешавања;*
8. *Однос социолошких истраживања и праксе* (позив социолога и друштвенеа акција);
9. *Критичко преиспитивање, модернизација наставних планова и програма студија социологије*, тј. унапређење теоријско-методолошке *социолошке културе* за нову социолошку генерацију.
10. *Значај међународне професионалне сарадње социолога на Балкану* (за изграђивање културе мира).

\*

**Закључна порука**

*На крају*, драге колегинице и колеге: *бити социолог* је мултикомплексан, али *частан позив; достојанствен и одговоран као позив учитеља и лекара*. Отуда упозорење - да се овај позив не сме редуцирати на маркетиншку професију, дневног журналисте/памфлетисту или аналитичара - пропагандисту дневне политике. *Бити социолог, није рутинска професија, већ је он, дакле, позив са душом и аристотеловском мером да се у правди све врлине мудрости стичу и прожимају, јединством ума и срца.* У њему се надасве мора водити рачуна о етици позива. Зато га, својим професионализмом, у истраживању истине о друштву и човеку, чувајте и са поносом проносите на нове социолошке генерације, не заборављајући на поруку старог *Даничића*: „да се за отаџбину може „гинути“ на сваком послу, а не само на бојном пољу.“

Подсетио бих на *поруку* доајена српске и европске социологије рада, *Драгољуба* *Јовановића* (из 1923.г), а која има актуелност: „Један социолог није позван ни да оптужује, ни да правда: он мора видети стварност и рачунати са њом. Иако, нажалост, социологија није тачна наука као математика и вредности са којима она има да рачуна не следују неумољивој логици вештог геометра. Иако је техника већ створила аутомате за рачунање, никад се неће доћи до савршене управе државе или човечанства помоћу једне машине за владање; па ни на основу само једне теорије и њених рецепата. Ново покољење социолога се не може задовољити ниједном догмом, па ма то била и марксистичка.“

Бити отворен према теоријском плурализму, а притом аутономан и критичан како у избору проблема истраживања тако и методолошког приступа и интерпретације, налог је научне методологије и одговорности позива социолога, како према својој професији и научној заједници, тако и према друштву у коме ствара. Мера прогресивности у савременој науци има другачије критеријума и значајке од партијности и лакејског односа према центрима моћи. Она се вреднује односом истраживача према новим производним снагама и процесима хуманизације и еманципације човека у производним и друштвеним односима и планетарном еколошком одрживом развоју наше цивилизације и човечанства. Само у друштвима лажи и обмане, писао је *Џорџ Орвел*, откривање истине се доживљава као ванредни чин, као револуција. У демократском одговорном друштву, истина је благословена светлост, светковина духа, која оснажује, богати и ослобађа заједницу, враћа наду у боље сутра за сваког појединца, за све народе, за човечанство.

*Сличне поруке могли сте прочитати и код најбољих социолога из ере савремене социологије*: од Рајта Милса, Алена Турена, Зигмунта Баумана, Пјера Бурдијеа, до Имануела Волерстина. *Оне говоре о етици и деонтологији позива социолога у служби Истине, Слободе и Правде. То су непролазне вредности и идеали* којих се сваки социолог мора држати, у остваривању професионалне улоге и улоге ангажованог интелектуалца у демократском преображају друштва.

Хвала Вам на пажњи!

1. Говор на уручењу награде, на Учитељском факултету Универзитета у Београду. [↑](#footnote-ref-1)